Jaroslava Frolova skoraði 10 mörk fyrir Rússa . AFP Rússar urðu fyrstir til að tryggja sér sæti í undanúrslitum heimsmeistaramóts kvenna í handknattleik í Japan með því að sigra Svartfjallaland , 35 : 28 , en viðureign liðanna var að ljúka í Kumamoto . Rússar voru yfir í hálfleik , 17:16 , en náðu góðu forskoti í seinni hálfleiknum og voru sex mörkum yfir þegar tíu mínútur voru eftir . Rússar eru með 8 stig og eiga eftir hreinan úrslitaleik gegn Spánverjum um efsta sæti milliriðils tvö á morgun , svo framarlega sem spænska liðið tapar ekki fyrir Japan síðar í dag . Spánverjar eru með 5 stig fyrir þá viðureign . Iuliia Managarova skoraði 12 mörk fyrir Rússa og Jaroslava Frolova gerði 10 en Jovanka Radicevic skoraði 8 mörk fyrir Svartfellinga sem eru með 4 stig í þriðja sæti riðilsins .